
FORORD

DETTE ER BOKEN JEG SKULLE ØNSKE jeg hadde lest da jeg var 20 år. Kanskje ville livet mitt sett annerledes ut da.

I stedet har jeg skrevet den nå, i håp om at den sanne, vonde og selvransakende livsreisen jeg har gått igjennom, kan være til hjelp for deg. Det har vært mange motstridende følelser underveis i skriveprosessen, men jeg har bestemt meg for å la strengheten og stoltheten min fare, og heller dele erfaringene mine. Det gjør jeg fordi jeg mener at de er livsviktige, både for oss mennesker og planeten. Vi har laget et samfunn som ikke er bærekraftig. Vi har industrialisert og modernisert oss vekk fra måten vi var ment å leve på, og glemt at vi er en del av naturen. Og at naturen er en forutsetning for vår eksistens.

Jeg skulle vært død. Etter at jeg fikk diagnosen systemisk sklerodermi i 2014, har jeg vært igjennom to beinmargstransplantasjoner med cellegift, så om ikke sykdommen i seg selv kunne tatt livet av meg der og da, kunne definitivt behandlingene gjort det.

Men her er jeg. Jeg overlevde.

En kronisk autoimmun sykdom er ikke noe man egentlig blir frisk fra, og da jeg fikk min diagnose i 2014, fantes det ingen kur. I dag har jeg ingen påviselig sykdomsaktivitet – og er utrolig nok friskere og sterkere enn jeg har vært så lenge jeg kan huske!

Beinmargstransplantasjonene var avgjørende for å restarte kroppen og gjorde at jeg fikk to nye sjanser. Samtidig er jeg overbevist om at det som til slutt helbredet meg, var de radikale livsstilsendringene jeg gjorde. Livet mitt har endret seg totalt etter at jeg forsto hva god helse egentlig handler om.

Gjennom helsereisen min var ingen av legene opptatt av å se sykdommen i en større sammenheng. Fokuset deres har vært på å diagnostisere og reparere skader, ikke å lete etter bakenforliggende forklaringer og årsaker. Derfor møtte jeg heller ingen i helsevesenet som forsøkte å se sykdommen, helsen, kroppen og personligheten som et helhetlig bilde. Jeg husker knapt å ha fått spørsmålene: Hva spiser du? Hvordan trener du? Stresser du mye? Sover du godt? Og har du noen som kan ta vare på deg? Fem enkle spørsmål. Hvis noen hadde stilt meg disse spørsmålene for mange år siden, hadde jeg kanskje ikke blitt dødssyk.

Men jeg er jo utdannet lege, så hvorfor skjønte jeg det ikke selv? For det første lærte vi utrolig lite om forebyggende helse og helhetlig livsstil på medisinstudiet. Skremmende nok. For det andre: Jeg er bare et menneske. Jeg har gode og dårlige sider, en personlighet som kan jobbe både for og imot meg, medfødte gener og mentale og kroppslige behov som både kan fristes og temmes.

Sannheten er at jeg har gått fra å være en virrende, hodeløs høne til en rolig, bevisst og betraktende ugle. Jeg har gått fra å ha skylapper til å se sammenhenger. Fra tvangspreget til naturlig styrt. Fra konstant stresset til lettere avslappet. Ja, rett og slett fra syk til frisk.

Denne prosessen startet så smått i 2011, da jeg begynte å jobbe med å gjøre Nordic Choice-hotellene bærekraftige og selv begynte å bli opptatt av mat utover kaloriinnholdet. To år senere startet jeg EAT, som skulle jobbe med å skape et bærekraftig og helsefremmende matsystem for hele verden. Jeg ble besatt av det store bildet og hvordan alt henger sammen med alt, og det er litt av et paradoks at jeg samtidig var blind for at den samme helhetlige tenkningen også gjelder for oss mennesker. Heldigvis ble jeg sakte, men sikkert tvunget i riktig retning, via menneskene rundt meg, noen tilfeldigheter og åpenbaringer som fikk meg til å grave dypere etter måter å leve mer bærekraftig på, også på individnivå.

Underveis har jeg vært mye syk og kjempet for å overleve. Men jeg har også oppsøkt eksperter, utvidet min egen medisinske kunnskap, reist mer og lært nye ting. Jeg har øvd, skulka og juksa. Jeg har begynt på nytt igjen, prøvd litt mer, bommet igjen, lest hauger av litteratur, lastet ned apper, fått mer og mer erfaring, og så, i 2019 begynte noe å skje.

For første gang på 25 år følte jeg at formen var stabilt god, immunforsvaret var sterkere, arbeidskapasiteten var naturlig til stede, jeg var glad, det sosiale livet mitt harmoniserte mer med meg selv, og jeg trengte ikke så mye annen stimuli som før. Den lange helseprosessen jeg hadde levd i, i mange år, hadde til slutt materialisert seg som én helbredende forståelse: Den beste og mest kraftfulle medisinen som finnes, er å gi kroppen optimale forutsetninger for å holde seg frisk og fikse seg selv. Det jeg endelig hadde skjønt, hevet livskvaliteten min mange, mange hakk. Og det i en periode hvor jeg til og med skilte meg fra verdens beste mann, så da kan du kanskje tenke deg.

Oppskriften som det tok meg alle disse årene å komme fram til, består av fem ingredienser som er tilgjengelige for alle:

SØVN.

MAT.

TRENING.

HVILE.

NÆRHET.

Disse fem faktorene er helt grunnleggende for at hode og kropp skal være i balanse, for å være så naturlig frisk som mulig.

I denne boken får du lese om min utvikling fra vranglære til helseklok. Selv om sykdomshistorien er sjeldent dramatisk og jeg har en personlighet som kan gå til det ekstreme, håper jeg at du kan kjenne deg igjen, lære noe og bli inspirert til å se på hvordan det står til med «de fem store» i ditt eget liv. Samme hvordan utgangspunktet ser ut, kan det være tøft å favne problemene og klare å lage en god løsning som varer. Jeg var i en ekstrem situasjon fordi jeg var så syk, men prinsippene for bedre helse og et godt liv er de samme enten du har store eller små plager – eller drivkraften er at du vil ta vare på den ene kroppen og det ene livet du har.

Ringvirkningene kan bli mange. Hvis vi lever noenlunde i tråd med de fem helsepilarene, vil det bety en uendelig mindre belastning på helsevesenet, av den enkle grunn at vi blir mindre syke når vi tar bedre vare på oss selv. I tillegg vil sterkere personlig helse føre til et større overskudd til å gi tilbake til menneskene rundt oss, samfunnet, og i det store bildet: hele verden.

Vi har skapt et moderne samfunn hvor vi knapt trenger å bevege oss gjennom dagen, der usunn og avhengighetsskapende mat er tilgjengelig og frister oss konstant, der vi stresser som gale og bombarderes med informasjon døgnet rundt. Sosiale medier og skjermer opptar store deler av tiden vår, og mange lever mer og mer isolert fordi den tradisjonelle storfamilien har gått i oppløsning. Vi er mye mindre i sann kontakt med oss selv, noe som gjør det vanskelig å ta gode valg. Og så det aller skumleste: Vi lever altfor frakoblet naturen, som tross alt er selve forutsetningen for at vi eksisterer.

Mens vi venter på at myndighetene skal våkne, endre systemet og legge til rette for at det skal bli lett å velge rett, må vi ta grep på egen hånd, og da er de fem pilarene alfa og omega.

Helsen er ikke alt, men uten helse er alt ingenting. Jeg håper denne boken vil gi deg større innsikt i hvordan kroppen og psyken henger sammen, og hvordan mat, trening, søvn, meditasjon og nærhet påvirker livet ditt – kanskje til og med mer enn du tror. Alle råd og fakta i boken er basert på forskning, og siden jeg ikke er ekspert på annet enn min egen historie og globale matsystemer, har jeg fått noen av Norges fremste eksperter på søvn, mat, trening, stressmestring og nærhet til å lese, gi innspill og gå god for det faglige innholdet.

MOTIVASJON

JEG VET AT MANGE sliter med å få hverdagene til å gå opp. Kanskje du har altfor mye å tenke på, økonomiske bekymringer, barn og familie som trenger deg, en partner som du sliter med å få det til å funke med, en jobb du ligger bakpå med – ja, et ganske normalt liv egentlig.

Så hvordan i all verden skal du finne plass til en ny livsstil i dette allerede overfylte livet?

For å komme i gang skal vi ikke fokusere på tiden. Vi skal begynne der motivasjonen oppstår, i det uutgrunnelige hvorfor. Hvorfor skal og vil du endre livsstilen din?

For meg er svaret enkelt: Fordi jeg vil være frisk og ha overskudd, slik at jeg kan gjennomføre det jeg har satt meg fore i livet: å gjøre en forskjell.

I begynnelsen av 2018 så situasjonen min slik ut: Jeg hadde fått livet i gave, men forvaltet det ikke godt nok. Jeg hadde vært igjennom drittøffe behandlinger og slet med en infeksjon som red systemet mitt som en mare. Samtidig slet jeg med en prestasjonsangst som gikk fullstendig ut av kontroll. Likevel kjørte jeg på som om det ikke var noen morgendag. Utover våren følte jeg meg mer og mer deprimert, hadde hjernetåke, klarte ikke lenger å trene, sov dårlig, orket ikke å være sosial og i tillegg var jobbkapasiteten min på et historisk lavt nivå. Det var krise. Jeg hadde jo tusen ting jeg ville få til! EAT skulle forandre verden, og jeg hadde ingen tid å miste. Men hva var egentlig innsatsen min verdt hvis jeg ikke fungerte, eller gud forby, om jeg skulle bli syk igjen?

I denne perioden oppsøkte jeg en psykolog, og det ble en game changer. Kort fortalt sa hun at jeg måtte ta mye bedre vare på meg selv. Jeg måtte stresse mindre, være til stede og lære meg å hvile, stikk i strid med alt jeg hadde tenkt og gjort fram til da. Det kom ærlig talt som et sjokk på meg. Jeg hadde alltid vært opptatt av å leve sunt, trodde jeg. Men jeg hadde altså misforstått hva god helse handlet om. Heldigvis ble denne interessen for helse og sunnhet viktig for veien videre – og det handler om motivasjon.

Når du skal gjøre en stor endring i livet, er du nødt til å være motivert for å lykkes. Forskerne deler motivasjon inn i to hovedgrupper: indre og ytre motivasjon.

Indre motivasjon kan forklares som en naturlig lyst eller interesse som kommer innenfra, som fører til at det er lettere å nå målet uten at det koster deg for mye. Den ytre motivasjonen styres av noe utenifra, for eksempel at du får betalt, eller at du er redd for konsekvensene. Det oppleves ofte mindre lystbetont, men kan også fungere fint, særlig i starten av en omlegging.

Når du drives av en indre motivasjon, presterer du ifølge studier bedre samtidig som du har det bedre med deg selv, enn hvis du drives av den ytre.

Heldigvis finnes det en oppskrift på den deilige, indre motivasjonen som gjør ting litt enklere. Hvis du setter deg et mål som gir deg mest mulig frihet til å nå målet (altså at du kan bestemme selv), er du på god vei. I tillegg bør oppgaven være passe utfordrende, ikke for lett og ikke for vanskelig, og dessuten gi en positiv opplevelse av å bidra til et større fellesskap (for eksempel at du får mer overskudd til familien din). Så enkelt og komplisert på samme tid, men det er jo mulig å få til?!

Hva som får deg i gang, driver deg videre og gir deg styrke til å holde ut, er forskjellig i ulike faser og for ulike mennesker. Det viktigste er uansett at du står i prosessen i tre måneder. Det er nemlig den magiske grensen for når et nytt mønster blir til en automatisert vane – at det ikke lenger koster deg noe. Gjennomsnittlig sies det at dette tar 66 dager, men da er det like greit å skyve det til øverste grense, tre måneder, for å være helt sikker.

I tillegg til motivasjon er viljestyrke også en faktor når du skal gjøre endringer. Foreldrene mine kan bekrefte at jeg har vært svært viljesterk helt siden jeg var liten. Hvis jeg bestemmer meg for noe, finnes liksom ikke alternativet å gi opp. Jeg kan til og med bli hekta på viljestyrke og få et ekstra gir av å kjenne på hva jeg kan få til. Derfor har overgangen til den nye livsstilen de siste årene kanskje vært enklere for meg, enn jeg vet det kan være for andre.

Et eksempel er da jeg skjønte hvor ko-ko søvnmønsteret mitt var. Det skjedde en høstdag i 2018 og ikke en time for tidlig. I løpet av noen minutter kastet jeg alt jeg hadde av sovepiller i bager og skuffer, bestilte en søvntracker på nett, og siden har jeg ikke sett meg tilbake.

Denne viljen tror jeg handler mye om personligheten min, og jeg forstår at det kan være irriterende og demotiverende hvis du selv ikke orker, kan eller klarer å gå så hardt til verks.

I så fall har jeg flere gode nyheter.


1. Det er ikke alltid at en sterk viljestyrke er så positivt. Jeg har også en del selvopplevde og ufordelaktige eksempel å by på, som du får høre om senere i boken.

2. Ingenting handler kun om viljestyrke, ikke for meg heller. I eksempelet hvor jeg kastet sovemedisinen, hadde jeg funnet andre virkemidler som skulle hjelpe meg til å sove bedre, blant annet meditasjon. Det var jo ikke sånn at jeg kunne kaste pillene jeg var blitt avhengig av etter mange års bruk, og bare legge hodet på puta og sove søtt natten gjennom. All endring krever kunnskap og innsats, selv om viljestyrken er medfødt høy.

3. Alle, også jeg, har impulser som jobber mot de gode intensjonene våre, som vil at vi skal skeie ut eller skli tilbake til det gamle, vante mønsteret. Det er selvsagt ikke en god nyhet i seg selv, men det er jo en slags trøst i at alle har det sånn.

4. Viljestyrken kan ses på, og behandles, som en muskel. På samme måte som musklene i resten av kroppen blir den sliten etter mye bruk, og den trenger jevnlig hvile for å fungere best mulig. Derfor er det større sjanse for at du tar dårlige valg om kvelden enn om morgenen – fordi du er sliten i viljemuskelen. Den gode nyheten er at du kan være bevisst denne døgnrytmen når du jobber med nye vaner, men kanskje enda bedre: Viljestyrkemuskelen kan trenes opp!



Når det er sagt, vil vi alle gå på mange smeller i en livsstilsreise som dette. Noen ganger kan fristelsene bli for store, andre ganger må du kanskje legge dine egne planer til side for å ta hensyn til andre. Jeg har vært der selv, mange ganger. Men en uventet hindring for meg, som jeg fremdeles jobber med å venne meg til, er forandringene livet selv byr på. Det er så mange tilfeldigheter, hensyn å ta, behov som dukker opp, situasjoner som endrer seg, og så videre, og det krever at du justerer kursen ganske ofte underveis. Selv for meg som lever alene og ikke har barn, har det blitt overraskende mange runder med korrigering. Det som er grunnmuren i en livsstilsendring, er jo at det ikke er en quick fix, det er en måte du skal leve resten av livet ditt på, og da må du hele tiden justere levemåten til alt livet ditt innebærer.

Mitt liv har noen fordeler som kanskje kan oppleves urettferdig for mange. Men når vi går inn på bare oss selv, hva vi som enkeltpersoner kan gjøre, hvilke små grep vi kan ta for å få det litt bedre, så er det ingen forskjell på deg og meg. Vi er begge mennesker, utstyrt med våre styrker og svakheter, som må finne vår egen vei til løsninger og motivasjon.



 

HER ER NI MOTIVASJONSGREP SOM HAR FUNGERT FOR MEG:


1. Sett deg et realistisk mål.

2. Søk kunnskap der det passer for deg, fra troverdige kilder. Jeg har lest mye, oppsøkt spennende og dyktige eksperter og lyttet på foredrag og podkaster. Selv noterer jeg ikke så mye (jeg tester ut det jeg har tro på, med en gang), men jeg vet at å skrive ned det du synes er viktig, er lurt.

3. Lær av feilene dine – for du kommer til å trå feil. Mange ganger. Tro meg, jeg har røket på opptil flere digre sjokoladeplater på kvelder det har blitt et glass vin for mye, og derfor har jeg lært meg det som kommer i neste punkt ...

4. Fjern alle fristelser, enten det er snakk om smågodt i skapet, en litt for tilgjengelig Facebook-app på mobilen eller å legge treningen til et tidspunkt du vet at du er trøtt og sliten.

5. Lag deg noen faste, gode rutiner som du gjennomfører hver dag. Mine er morgenmeditasjon og morgentrening. Jeg gjør det på begynnelsen av dagen fordi jeg er opplagt og har tid, i motsetning til om kvelden etter en lang arbeidsdag. I tillegg elsker jeg følelsen av å være ferdig med noe. 
Øv på å være til stede i nuet. Når du er i kontakt med deg selv, tar du også bedre valg, fordi du kjenner etter hva som er bra for deg. Her er meditasjon og mindfulness en viktig nøkkel.

6. Når du står overfor en fristelse, stopp og tenk før du handler. I prosessen min har jeg holdt på mye med selvsnakk. Hvis jeg for eksempel sto foran en dessertbuffet og jeg fikk lyst på et kakestykke, kunne jeg si jeg til meg selv: «Det er ingen krise å spise det kakestykket, men du vet at du kommer til å føle deg uggen etterpå, og kanskje spise flere stykker fordi du likevel har brutt reglene, og da føler du at det kan være det samme. Så ikke ta det kakestykket, du.»

7. Lag avtaler med andre, skriv kontrakt med deg selv eller en annen, si det høyt – gjør det som passer for deg slik at det blir vanskeligere å bryte endringsbeslutningen du har tatt. Etter hvert vil du ikke trenge disse avtalene, for da går det av seg selv! Tenk så deilig det blir når du kommer dit.

8. Jobb mest med den indre motivasjonen (selvbestemmelse, passe stor utfordring og betydning for andre), men legg gjerne til noen ytre faktorer, som for eksempel en premie. Flere jeg kjenner, sparer de pengene de ellers ville brukt på for eksempel dårlig mat eller snus, til noe de ønsker seg etter så og så lang tid. Dette er en fin måte å sette opp delmål på.

9. Stell godt med deg selv, vær sosial, lev livet og kos deg! Målet er ikke å bli ferdig, det er å skape en ny livsstil som blir en naturlig del av deg og livet ditt. Og som gjør at du får mer ut av det, rett og slett.

